Tribunalul București a aprobat solicitarea RADET de a intra în insolvență, ceea ce presupune că, din acest moment, compania este protejată de lege în fața creditorilor săi.

Tribunalul București a decis ca RADET să fie în insolvență pentru o perioadă de un an și se poate prelungi cu încă unul dacă administratorul judiciar constată că este necesar acest lucru.

Regia are datorii de 3,6 miliarde de lei către ELCEN şi spune că insolvenţa este singura variantă în acest moment pentru a ieşi din impas.

Preşedintele Consiliului de Administraţie al RADET, Sorin Chiriţă, a precizat, în urmă cu două săptămâni, că insolvența este doar o „formă de protecție” a Regiei.

RADET se află în subordinea Consiliului General al Municipiului Bucureşti şi este administratorul celui mai mare sistem de termoficare din România.

Regia asigură 74% din necesarul de energie termică al Capitalei. 95% din consumatori sunt de tip casnic, restul fiind de tip social şi industrial (instituţii publice şi companii).

Mâine va fi judecată şi cererea ELCEN de intrare în insolvenţă.